Projektas

# **LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS 2020 METŲ**

**UŽIMTUMO DIDINIMO PROGRAMOS PATVIRTINIMO**

2020 m. vasario 19 d. Nr. 34-266

Lazdijai

Vadovaudamasi Lietuvos Respublikos vietos savivaldos įstatymo 7 straipsnio 18 punktu, Lietuvos Respublikos užimtumo įstatymo 17 straipsniu, 48 straipsnio 1 dalies 3 punktu ir 3 dalimi, Užimtumo didinimo programų rengimo ir jų finansavimo tvarkos aprašo, patvirtinto Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ 2 punktu, Lazdijų rajono savivaldybės taryba nusprendžia:

1. Patvirtinti Lazdijų rajono savivaldybės 2020 metų užimtumo didinimo programą (pridedama).

2. Įgalioti Lazdijų rajono savivaldybės administracijos direktorių pasirašyti su šia programa susijusius dokumentus.

3. Nustatyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės merė Ausma Miškinienė

Rima Šukienė, tel. (8 318) 51 399

PATVIRTINTA

Lazdijų rajono savivaldybės tarybos

2020 m. vasario 28 d.

sprendimu Nr. 5TS-

**LAZDIJŲ RAJONO SAVIVALDYBĖS** **2020 METŲ UŽIMTUMO DIDINIMO PROGRAMA**

|  |  |
| --- | --- |
| **Biudžetiniai metai** | 2020 metai |
| **Asignavimų valdytojas (-ai), kodas** | Lazdijų rajono savivaldybės administracija  Kodas 188714992 |
| **Teisinis programos parengimo pagrindas** | Lietuvos Respublikos užimtumo įstatymas (17 straipsnis, 18 straipsnio 2 dalis, 20 straipsnio 2 dalis, 24 straipsnio 4 dalies 5 ir 6 punktai, 31 straipsnio 1 dalis, 48 straipsnio 2 ir 4 dalys)  Lietuvos Respublikos socialinės apsaugos ir darbo ministro 2017 m. gegužės 23 d. įsakymas Nr. A1-257 „Dėl Užimtumo programų rengimo ir jų finansavimo tvarkos aprašo patvirtinimo“  Lietuvos Respublikos socialinės apsaugos ir darbo ministro 2018 m. gruodžio 12 d. įsakymas Nr. A1-715 „Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modeliui įgyvendinti, rengimo tvarkos aprašas“ (toliau – Aprašas) |
| **Programos įgyvendinimo laikotarpis** | Nuo 2020 m. balandžio 1 d. iki 2020 m. gruodžio 31 d. |
| **Programos įgyvendinimui skirtos lėšos** | Lietuvos Respublikos valstybės biudžeto specialioji tikslinė dotacija 230,90 tūkst. eurų, iš jų 84 tūkst. eurų skirti Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims, modeliui įgyvendinti.  Savivaldybės biudžeto lėšos – 25 tūkst. eurų. |

|  |  |
| --- | --- |
| 1. ĮVADAS | Užimtumo didinimo programa – valstybės ir savivaldybės biudžeto lėšomis remiama ir įgyvendinama programa, skirta padėti asmenims atkurti darbinius įgūdžius, tapti aktyvios darbo rinkos dalimi bei mažinti socialinę atskirtį ar gerinti socialinę padėtį didinant jų užimtumą. Įgyvendinant programą, dalyvauja Lazdijų rajono savivaldybės administracija, Užimtumo tarnybos prie Lietuvos Respublikos socialinės apsaugos ir darbo ministerijos Kauno klientų aptarnavimo departamento Lazdijų skyrius, Lazdijų rajono verslo organizacijos, nevyriausybinės organizacijos ir kiti socialiniai partneriai.  **Programa parengta vadovaujantis šiais principais:**  1. Bendradarbiavimo – aktyvus gyvenamosios vietovės bendruomenės įtraukimas į veiklą, skatinant jos iniciatyvą, bendradarbiavimas su visomis suinteresuotomis institucijomis, organizacijomis;  2. Kompleksiškumo – įgyvendinant Programą, kompleksiškai sprendžiamos asmenų užimtumo problemos, įtraukiant Užimtumo tarnybą, socialinius partnerius ir organizacijas;  3. Individualumo – Programoje numatomos priemonės organizuojamos ir paslaugos teikiamos atsižvelgiant į individualius asmenų poreikius bei jų motyvaciją integruotis į darbo rinką;  4. Tęstinumo – Programoje numatytas veiklų tęstinumas, nuolatinė Programos į įgyvendinimo priežiūra ir tikslinimas pagal kintančias aplinkybes;  5. Efektyvumo – pagrindinis Programos priemonių teikimo rezultatas ir vertinimo kriterijus yra asmens įsidarbinimas pagal darbo sutartį arba darbo santykiams prilygintinų teisinių santykių pagrindu;  6. Ekonomiškumo – maksimalus Programai įgyvendinti skirtų lėšų panaudojimas, vadovaujantis ekonominio naudingumo principu, tiek rengiant Programą, tiek ją įgyvendinant;  7. Viešumo – Programos įgyvendinimo eigos ir rezultatų viešinimas.  **Programos tikslai:**  - palengvinti ilgą laiką nedirbusių asmenų perėjimą nuo nedarbo prie užimtumo darbo rinkoje;  - suderinti užimtumo skatinimo ir motyvavimo paslaugų bei piniginės socialinės paramos teikimą, integruojant ilgą laiką nedirbusius asmenis į darbo rinką;  - užtikrinti valstybės ir savivaldybių institucijų, įstaigų ir (ar) organizacijų, teikiančių užimtumo skatinimo, motyvavimo paslaugas ir piniginę socialinę paramą nedirbantiems asmenims, veiklos koordinavimą ir skatinti jų bendradarbiavimą;  - ugdyti darbo ieškančių asmenų socialinius, darbinius įgūdžius;  - kelti motyvaciją dirbti ir sėkmingai integruotis į darbo rinką;  - didinti moksleivių ir studentų užimtumą;  - daliai bedarbių užtikrinti tvarų įdarbinimą.  Siekiant didinti gyventojų užimtumą ir integruoti juos į darbo rinką bei mažinti patiriamą socialinę atskirtį visuomenėje, reikalingos kompleksinės priemonės, padedančios spręsti iš nedarbo kylančias problemas. Viena iš tokių priemonių yra įgyvendinti Užimtumo didinimo programą Lazdijų rajono savivaldybėje. Užimtumo įstatyme yra apibrėžtos Užimtumo didinimo programos tikslinės asmenų grupės. Lazdijų rajono savivaldybės užimtumo didinimo programos tikslinė grupė – bedarbiai, kurie atitinka vieną iš žemiau nurodytų statusų:  - piniginės socialinės paramos gavėjai;  - asmenys, patiriantys socialinę riziką;  - vyresni kaip 40 metų;  - nėščios moterys, vaiko motinos (įmotės) arba tėvai (įtėviai), vaiko globėjai, rūpintojai ir asmenys, faktiškai auginantys vaiką (įvaikį) iki 8 metų arba neįgalų vaiką (įvaikį) iki 18 metų (iki 2005 m. liepos 1 d. pripažintą vaiku invalidu), ir asmenys, prižiūrintys sergančius ar neįgalius šeimos narius, kuriems Neįgalumo ir darbingumo nustatymo tarnybos prie Socialinės apsaugos ir darbo ministerijos sprendimu nustatyta nuolatinė slauga ar priežiūra.  Siekiant išplėsti galimų darbuotojų skaičių ir įtraukti įvairių socialinių grupių atstovus, Lazdijų rajono savivaldybės biudžeto lėšomis planuojama remti moksleivių ir (ar) studentų įdarbinimą.  Įgyvendinat Užimtumo didinimo programą, šių asmenų grupėms yra sudarytos galimybės tapti darbo rinkos dalyviais, gauti darbo užmokestį ir integruoti save darbo rinkoje ne ilgiau kaip 6 mėnesius. Taip pat asmenys gali atstatyti nutrūkusius darbinius, socialinius ryšius, atkurti turimą ar įgyti naują patirtį. Tapus darbo rinkos dalyviu, asmuo galės padidinti gaunamas pajamas, užtikrinti sau ar savo šeimos nariams oresnį pragyvenimo lygį. Įgyvendinant Užimtumo didinimo programą, bus didinama socialinė įtrauktis, mažinamas skurdas.  Lazdijų rajono savivaldybė 2020 m. įgyvendins Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims, modelį. Vadovaujantis Aprašo 5 punktu, tikslinės grupės asmenys yra atitinkantys visus šiuos kriterijus: ilgą laiką nedirbęs asmuo (apie 12 ir daugiau mėnesių); asmuo, kuris priklauso Užimtumo įstatymo 48 straipsnio 2 dalies 4 punkte nurodytai asmenų grupei; asmuo, priklauso bent vienai iš Užimtumo įstatymo 48 straipsnio 2 dalies 1–3, 5–10 punktuose nurodytų asmenų grupių. |
| 2. BŪKLĖS ANALIZĖ | Demografinė padėtis. Lazdijų rajono savivaldybėje, kaip ir visoje Lietuvos Respublikoje, mažėja gyventojų skaičius. Lietuvos statistikos departamento duomenimis, 2020 m. pradžioje Lazdijų rajono savivaldybėje buvo 18331 nuolatinis gyventojas. Tai yra 165 mažiau nei 2019 m. ir 784 mažiau nei 2018 m. Demografinės senatvės koeficientas (pagyvenusių (65 metų ir vyresnio amžiaus) žmonių skaičius, tenkantis šimtui vaikų iki 15 metų amžiaus) 2019 m. – 182.  Laisvosios rinkos instituto tyrimais 2015–2018 m. neigiama migracija buvo beveik visose šalies savivaldybėse. Lazdijų rajono savivaldybėje yra mažesnis ekonominis aktyvumas, aukštas nedarbo lygis, didelis socialinių pašalpų gavėjų skaičius bei mažesnė darbingo amžiaus gyventojų dalis. Dėl šios priežasties dalis savivaldybės žmonių emigruoja.  Analizuojant turimus duomenis, pastebima, kad migracija vyksta. Viena iš pagrindinių migracijos priežasčių gali būti aukštas nedarbo lygis Lazdijų rajono savivaldybėje.  Užimtumo tarnybos prie Lietuvos Respublikos socialinės apsaugos ir darbo ministerijos Kauno klientų aptarnavimo departamento Lazdijų skyriaus duomenimis (toliau – Lazdijų skyrius) 2020-01-01 yra registruoti 1651 darbo ieškantys asmenys, iš jų 1386 bedarbiai. Bedarbių dalis nuo darbingų asmenų skaičiaus Lazdijų rajono savivaldybėje sudarė 12,5 proc. (šalies rodiklis – 8,7 proc.). 2020-01-01 Lazdijų rajono savivaldybėje registruoti 579 ilgalaikiai bedarbiai, jaunimo iki 29 m. – 251, vyresnių kaip 40 m. – 954, o darbdavių įregistruota tik 41 laisva darbo vieta.  Registruotų darbo ieškančių asmenų skaičius (2020-01-01) pagal Lietuvos Respublikos užimtumo įstatymo 48 straipsnio 2 dalį savivaldybėje: piniginės socialinės paramos gavėjų – 372, asmenų, vyresnių kaip 40 m. – 954, asmenų, patiriančių socialinę riziką – 167, nėščių moterų, vaiko motinų (įmočių) arba tėvų (įtėvių), vaiko globėjų, rūpintojų ir asmenų faktiškai auginančių vaiką (įvaikį) iki 8 metų arba neįgalų vaiką (įvaikį) iki 18 metų (iki 2005 m. liepos 1 d. pripažintą vaiku invalidu), ir asmenų, prižiūrinčių sergančius ar neįgalius šeimos narius, kuriems Neįgalumo ir darbingumo nustatymo tarnybos prie Socialinės apsaugos ir darbo ministerijos sprendimu nustatyta nuolatinė slauga ar priežiūra – 51.  Skaičių analizė rodo aukštą nedarbo lygį Lazdijų rajono savivaldybėje lyginant su bendru šalies rodikliu.  Galimos priežastys: susisiekimo problemos, socialinių įgūdžių stoka, nepakankamas išsilavinimas, įsiskolinimai antstoliams, sveikatos problemos, žalingi įpročiai, smulkių paslaugų įmonių sektoriaus vyravimas, neišvystytas pramonės sektorius, ūkiai, galintys įdarbinti tik nedidelį kiekį darbuotojų.  Lazdijų rajono savivaldybės administracijos Kaimo ir žemės ūkio plėtros skyriaus 2020 m. sausio 1 d. duomenimis, savo ūkius yra užregistravę  2653  ūkininkai, kurie dirba 20517,62 ha žemės. Vidutinis ūkininko ūkio dydis yra 7,48 hektaro.  Vykdant 2020 m. Programą, planuojama, kad bus įdarbinti 102 darbo ieškantys asmenys, kuriems bus sudaryta galimybė atkurti darbo įgūdžius ir ryšius, įgyti naujos patirties, padidinti gaunamas pajamas ir, dalyvaujant laikino pobūdžio priemonėse, nepriklausyti socialinės paramos gavėjams. Įvertinus bendrą socialinę, ekonominę ir demografinę situaciją darbo rinkoje, bedarbių integravimąsi, matyti, kad Lazdijų skyrius siekia didinti darbo ieškančių asmenų užimtumą, vykdydamas įvairias integracijos, savarankiško užimtumo programas. Pastebima, kad trūksta priemonių įgūdžiams ugdyti, perkvalifikavimui, mokymams; priemonių, kurios paskatintų jaunų asmenų savarankišką užimtumą, remiant fizinių ir juridinių asmenų steigimo, darbo vietų įrengimo išlaidas, sukuriant naujas darbo vietas ir įdarbinant tikslinės grupės asmenis. Ilgalaikiams bedarbiams ir socialinių išmokų gavėjams trūksta priemonių, ugdančių asmenų socialinius ir darbinius įgūdžius, padedančių įtraukti asmenis, ilgą laiką nedirbusius ar neketinusius dirbti, į darbo rinką ir joje išsilaikyti.  Įgyvendinat Užimtumo didinimo programą, dalyvauja verslo įmonės, taip pat paraiškas tvarkyti viešąją infrastruktūrą, teikti socialines, sveikatos ir kitas viešąsias paslaugas 2020 m. gali teikti viešosios ir biudžetinės įstaigos, nevyriausybinės organizacijos. Programos įgyvendinime dalyvaujantys darbdaviai (įmonės, įstaigos, organizacijos ir pan.) turi būti įregistruoti ir veiklą vykdantys Lazdijų rajono savivaldybėje. Pagal Užimtumo didinimo programą įdarbinami tik Lazdijų rajono savivaldybės gyventojai. Prioritetas teikiamas tiems darbdaviams, kurie paraiškas teikia pirmą kartą.  2020 m. planuojamos vienam programos dalyviui tenkančios išlaidos per mėnesį – ne daugiau kaip 688,99 eurai, įskaitant darbdaviui ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas privalomas su darbo teisiniais santykiais susijusias išmokas. Ši suma taikoma 100 procentų subsidijai 2020 m. naujai įdarbinant programos dalyvius, programoje 2019 m. dalyvavusius ir įdarbintus dalyvius.  Planuojama Užimtumo didinimo programos dalyvių įdarbinimo trukmė 2 mėn. – 42 darbo dienos (su galimybe pratęsti iki 6 mėn. – 126 darbo dienas), darbo sutartis sudarant ne vėlesniam nei iki 2020 m. gruodžio 15 d. laikotarpiui. Įgyvendinant 2020 m. programą, planuojama įdarbinti apie 102 tikslinės grupės dalyvius, kompensuojant 100 procentų darbo užmokesčio (įskaitant darbdaviui ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas privalomas su darbo teisiniais santykiais susijusias išmokas).  Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modeliui įgyvendinti planuojama suteikti paslaugų apie 70 asmenų. Lėšos skiriamos ne mažiau kaip 14 tūkst. eurų nedirbančių asmenų atvejo vadybininko darbo užmokesčiui ir 70 tūkst. eurų nedirbančių ir socialinę paramą gaunančių asmenų užimtumo skatinimo ir motyvavimo paslaugoms. Įgyvendinant šį projektą, planuojama įdarbinti apie 30 proc. projekte dalyvavusių asmenų.  Skiriant savivaldybės 2020 m. biudžeto lėšas, planuojama įdarbinti ne mažiau kaip 18 moksleivių ar studentų, kuriems bus sudarytos galimybės tapti darbo rinkos dalyviais, gauti darbo užmokestį, įgyti darbo patirties ar integruotis į darbo rinką. Programos dalyvių įdarbinimo trukmė – iki 2 mėn., darbo sutartis sudarant ne vėliau nei iki 2020 m. gruodžio mėn.15 d. |
| 3. PROGRAMOS PASLAUGŲ IR PRIEMONIŲ PLANAS | Planuojama, kad įgyvendinant 2020 m. užimtumo didinimo programą, darbdaviams bus skiriama 100 proc. subsidija darbo užmokesčiui, įskaitant darbdaviui ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas privalomas su darbo teisiniais santykiais susijusias išmokas.  Įgyvendinant Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims, modelį, planuojama skirti vidutiniškai apie 700 eurų sumą, skirtą užimtumo skatinimo ir motyvavimo paslaugoms vienam asmeniui.  Įvertinus 2019 m. programos rodiklius, tikslinga remti ir jaunų žmonių – moksleivių ir studentų įdarbinimą. Šių asmenų grupių įdarbinimas didins jų užimtumą, sudarys palankias sąlygas įgyti darbinės patirties bei išbandyti įvairias darbines veiklas.  Programos įgyvendinimo planas:  1. Paskelbti darbdavių atranką.  2. Įvertinti atrankoje pateiktas paraiškas ir jas apsvarstyti komisijoje.  3. Pasirašyti dvišales sutartis su atrinktais darbdaviais. Darbdavių atranką, pagal administracijos direktoriaus įsakymu patvirtintą aprašą, skelbia ir vykdo administracijos direktoriaus įsakymu sudaryta komisija.  4. Atrinkti Užimtumo didinimo programos dalyvius bendradarbiaujant su Užimtumo tarnybos prie Socialinės apsaugos ir darbo ministerijos Kauno klientų aptarnavimo departamento Lazdijų skyriumi.  5. Užtikrinti programos viešinimą.  6. Atlikti darbdavių ir darbuotojų apklausą apie programos įgyvendinimą.  7. Organizuoti metinį programos įgyvendinimo aptarimą.  Įgyvendinant Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims, modelį, vadovaujamasi Aprašo 6, 7, 9 punktais. Šios Programos lėšos negali būti naudojamos laikino pobūdžio darbų finansavimui. Programos įgyvendinimu siekiama tvaraus užimtumo ir įdarbinimo.  2020 m. finansuojamos priemonės:  **1 priemonė. Suteikti 100 procentų subsidiją iš valstybės biudžeto lėšų darbdaviui, įdarbinusiam 2020 m. užimtumo didinimo programos dalyvį.**  Atrinktam darbdaviui, įdarbinusiam užimtumo programos dalyvį, planuojama mokėti 100 procentų kompensaciją darbo užmokesčiui, įskaitant darbdaviui ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas privalomas su darbo teisiniais santykiais susijusias išmokas. Darbdavys, teikdamas paraišką dalyvauti 2020 m. užimtumo didinimo programos priemonėse, turi įvertinti darbuotojo (-ų) kvalifikaciją ir numatomo darbo sąlygas, trukmę. Planuojama vieno asmens laikinųjų darbų trukmė – 2 mėn. – 42 darbo dienos (su galimybe pratęsti iki 6 mėn. – 126 darbo dienas). Planuojama, kad 2020 m. užimtumo didinimo programos metu bus įdarbinta ne mažiau kaip 102 programos dalyviai.  Vidutinė 1 asmens dalyvavimo užimtumo didinimo programoje 2 mėn. kaina – apie 1377,99 eurų.  Numatoma, kad užimtumo didinimo programoje dalyvaus ir ją baigs ne mažiau nei 45 proc. ieškančių darbo, atitinkančių Užimtumo įstatymo 48 straipsnyje išvardintų tikslinių grupių Lazdijų rajono savivaldybės asmenų, registruotų Užimtumo tarnybos prie Socialinės apsaugos ir darbo ministerijos Kauno klientų aptarnavimo departamento Lazdijų skyriuje.  **Programos 1 priemonėje numatytos šios laikino pobūdžio paslaugos:**  1. Laikino pobūdžio paslaugos antrinės sveikatos priežiūros įstaigose;  2. Laikino pobūdžio paslaugos socialinių paslaugų įstaigose;  3. Laikino pobūdžio archyvinių dokumentų ir kitų dokumentų tvarkymo paslaugos valstybines funkcijas vykdančiose įstaigose;  4. Vietos bendruomenės socialinės infrastruktūros tvarkymo laikino pobūdžio paslaugos.  Numatomas 1 priemonės vykdymo laikas – nuo 2020-04-01 iki 2020-12-15.  **2 priemonė. Įgyvendinti Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims, modelį.**  Modelio įgyvendinimo tvarka ir reikalavimai yra pateikti Aprašo II ir III skyriuose. Modelio įgyvendinimo metu turi būti suteikta ne mažiau kaip 70 nedirbančių ir socialinę paramą gaunančių asmenų užimtumo skatinimo ir motyvavimo paslaugos. Šiai priemonei įgyvendinti skiriamos lėšos: ne mažiau kaip 14 tūkst. eurų nedirbančių asmenų atvejo vadybininko darbo užmokesčiui ir 70 tūkst. eurų nedirbančių ir socialinę paramą gaunančių asmenų užimtumo skatinimo ir motyvavimo paslaugoms. Pagal šią priemonę bus užtikrintas tvarus (ilgalaikis, neterminuotas) įdarbinimas apie 30 proc. paslaugas gavusių asmenų.  **3 priemonė. Didinti moksleivių ir studentų užimtumą. Suteikti 100 procentų subsidiją iš savivaldybės biudžeto lėšų darbdaviui, įdarbinusiam 2020 m. užimtumo programos dalyvį pagal šią priemonę.**  Sudarant sąlygas dirbti, jauni asmenys galės įgyti darbo patirties, išbandyti save darbo rinkoje ir įvertinti, kokio darbo ateityje jie norėtų. Stengiantis didinti jaunų asmenų – moksleivių ir studentų – užimtumą, planuojama skirti finansavimą 18 moksleivių ar studentų įdarbinti iki 2 mėn. laikotarpiui. Skelbiant darbdavių atranką, darbdaviams siūloma suplanuoti moksleivių darbinimą vasaros atostogų metu. Motyvuoti mokiniai, mokiniai iš gausių šeimų turės galimybę užsidirbti bei prisidėti prie bendros šeimos gerovės kūrimo, savo poreikių patenkinimo ir saviraiškos darbe. Numatomas įdarbinamų mokinių ar studentų skaičius – 18 asmenų. Vieno asmens įdarbinimo terminas – iki 2 mėn. Maksimali 2 mėn. kompensuojama suma – 1377,99 eurai (įskaitant darbdaviui ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas privalomas su darbo teisiniais santykiais susijusias išmokas). Šiai priemonei įgyvendinti skiriama 25 tūkst. eurų iš savivaldybės biudžeto lėšų.  Pasirinktam darbdaviui, įdarbinusiam užimtumo programos 2020 m. dalyvį pagal šią priemonę, planuojama mokėti 100 procentų kompensaciją darbo užmokesčiui, įskaitant darbdaviui ir jo darbuotojui (-ams) Lietuvos Respublikos teisės aktų nustatyta tvarka privalomus mokėti mokesčius ir kitas privalomas su darbo teisiniais santykiais susijusias išmokas. Darbdavys, teikdamas paraišką dalyvauti 2020 m. Programos priemonėse, turi įvertinti darbuotojo (-ų) kvalifikaciją ir numatomo darbo sąlygas, trukmę.  **Programos 3 priemonėje numatytos šios laikino pobūdžio paslaugos:**  1. Laikino pobūdžio paslaugos antrinės sveikatos priežiūros įstaigose.  2. Laikino pobūdžio paslaugos socialinių paslaugų įstaigose.  3. Laikino pobūdžio archyvinių dokumentų ir kitų dokumentų tvarkymo paslaugos valstybines funkcijas vykdančiose įstaigose.  4. Vietos bendruomenės socialinės infrastruktūros tvarkymo laikino pobūdžio paslaugos.  5. Nevyriausybinėse organizacijose ir bendruomenėse teikiamos projektų administravimo ir viešųjų paslaugų teikimo paslaugos.  Numatomas 3 priemonės vykdymo laikas – nuo 2020-04-01 iki 2020-12-15.   |  |  | | --- | --- | | PRIEMONĖ | Planuojamos lėšos (tūkst. eurų) | | subsidijos iš valstybės biudžeto lėšų darbdaviui, įdarbinusiam 2020 m. užimtumo didinimo programos dalyvį | 146,9 | | užimtumo skatinimo ir motyvavimo paslaugos nedirbantiems ir socialinę paramą gaunantiems asmenims | 84 | | moksleivių ir studentų užimtumo didinimas | 25 | |
| 4. PROGRAMOS FINANSAVIMO PLANAS | Programos finansavimo planas:  Lazdijų rajono savivaldybės planuojama valstybės biudžeto specialiosios tikslinės dotacijos lėšų suma 2020 m. yra 146,9 tūkst. eurų. Iš jų 5,9 tūkst. eurų administravimo išlaidoms kompensuoti. Planuojama, kad 2020 m. užimtumo didinimo programoje su galimybe įsidarbinti 2 mėn. – 42 darbo dienos (su galimybe pratęsti iki 6 mėn. – 126 darbo dienas) dalyvaus 102 bedarbiai, kompensuojant darbdaviams 100 proc. darbo užmokesčio. Vidutinė vieno asmens dalyvavimo Programoje kaina, įdarbinant darbo ieškantį asmenį – 2 mėn., yra apie 1377,99 eurų.  Užimtumo didinimo programai, skirtai užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modeliui įgyvendinti, skiriamos valstybės biudžeto specialios tikslinės dotacijos lėšos – 84 tūkst. eurų, iš jų ne mažiau kaip 14 tūkst. eurų nedirbančių asmenų atvejo vadybininko darbo užmokesčiui ir 70 tūkst. eurų nedirbančių ir socialinę paramą gaunančių asmenų užimtumo skatinimo ir motyvavimo paslaugoms.  Iš Lazdijų rajono savivaldybės 2020 m. biudžeto planuojama skirti 25 tūkst. eurų, moksleivių ir studentų užimtumo ir integracijos į darbo rinką, karjeros planavimo, įgūdžių įgijimo galimybių didinimui, įdarbinant moksleivius ar studentus iki 2 mėn. ir darbdaviui kompensuojant 100 proc. darbo užmokesčio. Planuojama, kad Programoje bus įdarbinta 18 moksleivių ir studentų.  Darbdavys, įdarbintam pagal darbo sutartį Programos laikino pobūdžio priemonėse dalyvaujančiam asmeniui, moka darbo sutartyje nurodyto darbo užmokesčio dalį, kurios nekompensuoja mokama subsidija darbo užmokesčiui, taip pat priedus, priemokas ir kitas išmokas, įskaitant draudėjo privalomojo valstybinio socialinio draudimo įmokų sumas, apskaičiuotas nuo šių priedų, priemokų ar išmokų. Subsidija darbo užmokesčiui skirta visoms šioms išlaidoms ar jų daliai apmokėti: darbo užmokesčio už įdarbinto asmens faktiškai dirbtą laiką, apskaičiuoto pagal tą mėnesį galiojantį Vyriausybės patvirtintą minimalųjį valandinį atlygį; draudėjo privalomojo valstybinio socialinio draudimo įmokoms, apskaičiuotoms nuo darbo užmokesčio; piniginei kompensacijai už nepanaudotas atostogas (įskaitant draudėjo privalomojo socialinio draudimo įmokų sumą).  Darbdavys, pasirašęs dvišalę finansavimo sutartį (jos forma tvirtinama kartu su darbdavių atrankos aprašu) su Lazdijų rajono savivaldybės administracija, Užimtumo didinimo programos skirtas lėšas perveda darbuotojui už atliktus sutartyje numatytus darbus, darbo sutartyje numatyta tvarka.  Programoje dalyvaujantis darbdavys privalo užtikrinti jam tenkančių pareigų įgyvendinimą (kaip tai numato Darbo kodekso ar kitų LR teisės aktų nuostatos). |
| 5.UŽIMTUMO PROGRAMOS TĘSTINUMO ANALIZĖ IR PROGNOZĖ | Įgyvendinant 2019 m. užimtumo didinimo programą buvo atrinkta 15 darbdavių, kurie dalyvavo įgyvendinant programą ir įdarbino 116 asmenų.   |  |  |  | | --- | --- | --- | | 2019 m. Priemonė | Planuota | Pasiekta | | 1. Priemonė – 100 procentų subsidijos iš valstybės biudžeto lėšų darbdaviui, įdarbinusiam 2019 m. Programos dalyvį. | 107 | 116 |   Planuojama, kad 2020 m. metais finansinė kompensacija darbo užmokesčiui prioriteto tvarka galėtų būti skiriama tiems darbdaviams, kurie paraiškas dalyvauti programoje teikia pirmą kartą, bei tiems darbdaviams, kurie įgyvendindami 2019 m. programą tinkamai vykdė sutartinius įsipareigojimus bei savo, kaip darbdavio, prievoles. Prisidedant savivaldybės biudžeto lėšomis, įtraukiamos naujos dalyvių, galinčių dalyvauti įgyvendinant programą, grupės.  Lazdijų rajono savivaldybė, kaip viena iš bandomąjį modelį įgyvendinančių savivaldybių, 2020 m. įgyvendins Užimtumo didinimo programą, skirtą užimtumo skatinimo ir motyvavimo paslaugų nedirbantiems ir socialinę paramą gaunantiems asmenims, modeliui. Todėl šio modelio įgyvendinimo patirties dar savivaldybė neturi.  Užimtumo didinimo programos įgyvendinimo prognozė trejiems metams (vertinama, kad skiriama dotacija bus ne mažesnė kaip 146,9 tūkst. eurų per metus, 1 asmuo galėtų dirbti 2 mėn. (42 darbo dienos su galimybe pratęsti iki 6 mėn. – 126 darbo dienas) bei numatant savivaldybės biudžeto lėšas, ne mažesnes nei 25 tūkst. eurų 3 priemonei)   |  |  |  |  | | --- | --- | --- | --- | | Programos vykdymo metai | Pagal 1 priemonę įdarbinami asmenys | Pagal 2 priemonę įdarbinami asmenys | Pagal 3 priemonę įdarbinami asmenys  (moksleiviai, studentai) | | 2020 | 102 | 18 | 18 | | 2021 | 102 | 20 | 20 | | 2022 | 102 | 20 | 20 |   Planuojama, kad tikslios ir apibrėžtos priemonės kasmet bus nurodomos tvirtinamose 2020, 2021, 2022 m. programose. Ateinančių metų programa bus planuojama įvertinus praėjusių metų programos pasiektus rezultatus, kilusius iššūkius dėl pasikeitusių atitinkamų teisės aktų, demografinės padėties, socialinių aplinkybių ar darbo rinkos pokyčių. Tik įvertinus 2020 m. Užimtumo didinimo programos pasiektus rodiklius, išanalizavus bandomojo modelio įgyvendinimo problemas ir pateiktus pasiūlymus, galima bus planuoti kitų metų priemones bei užimtumo skatinimo ir motyvavimo paslaugas nedirbantiems ir socialinę paramą gaunantiems asmenims.  Programos įgyvendinimo metu dalyvių įgyta patirtis taip pat sudarys sąlygas ir patiems darbuotojams savarankiškai ieškoti darbo, didės jaunimo užimtumas, mažės socialinė atskirtis ir emigracija. |
| 6. PROGRAMOS ĮGYVENDINIMO PRIEŽIŪRA IR ĮVERTINIMAS | Užimtumo didinimo programos vertinimo rodikliai:  1. Pagal atskiras priemones įdarbintų asmenų skaičius.  2. Darbdavių, dalyvaujančių 2020 m. Programoje, skaičius.  3. Darbdavių, kurie įdarbins pasibaigus Programos 1 priemonės finansavimui asmenis, skaičius – ne mažiau kaip 1 darbdavys.  4. Programos vykdymo ir įgyvendinimo metu bus atliekamos darbdavių ir Programos dalyvių apklausos. Numatytų apklausų skaičius – ne mažiau kaip 1.  5. Apsilankymai pas darbdavius ir pokalbis su Programos dalyviu – ne mažiau kaip 1 apsilankymas pas kiekvieną darbdavį. Savivaldybė gali atlikti darbdavių patikrinimus kilus pagrįstiems įtarimams dėl darbdavio veiklos, gavus kitos kompetentingos institucijos prašymą ar skundą. Jei patikrinimo metu nustatomi pažeidimai (neatitikimų), darbdavys juos gali pašalinti per nurodytą terminą. Darbdaviui nepašalinus trūkumų ir jį įspėjus, kompensacijos darbo užmokesčiui mokėjimas nutraukiamas.  6. Įgyvendinus Programą, Programoje dalyvavusių darbdavių ir socialinių partnerių, Lazdijų skyriaus pasitarimas – ne mažiau kaip 1 pasitarimas.  Programai skiriamų ir panaudojamų lėšų bei pateiktų darbo laiko apskaitos žiniaraščių kontrolę vykdo Lazdijų rajono savivaldybės administracijos Centralizuotas buhalterinės apskaitos skyrius.  Lėšų teisingo panaudojimo kontrolei ir atskaitomybei užtikrinti atliekama sutarčių priežiūra, darbdavius įpareigojant teikti ketvirčio ataskaitas, taip pat atliekant patikrą vietoje.  Programą Lazdijų rajono savivaldybėje įgyvendina Lazdijų rajono savivaldybės administracija ir pasirinkti darbdaviai. |
| 7. PROGRAMOS VIEŠINIMAS | Programa, pasiekti rezultatai, informacija apie programos įgyvendinimą, bus skelbiama Lazdijų rajono savivaldybės administracijos interneto svetainėje [www.lazdijai.lt](http://www.lazdijai.lt), Lazdijų rajono savivaldybės socilinių tinklų „Facebook“ paskyroje ir pagal galimybes – darbdavių interneto svetainėse.  Skelbimai apie darbdavių atranką bus skelbiami Lazdijų rajono savivaldybės administracijos interneto svetainėje [www.lazdjai.lt](http://www.lazdjai.lt) ir vietinėje spaudoje. |

**LAZDIJŲ RAJONO SAVIVALDYBĖS TARYBOS SPRENDIMO „DĖL LAZDIJŲ RAJONO SAVIVALDYBĖS 2020 METŲ UŽIMTUMO DIDINIMO PROGRAMOS PATVIRTINIMO“ PROJEKTO**

**AIŠKINAMASIS RAŠTAS**

2020-02-12

Lazdijai

Lazdijų rajono savivaldybės tarybos sprendimo „Dėl Lazdijų rajono savivaldybės 2020 m. užimtumo didinimo programos patvirtinimo“ projektas parengtas vadovaujantis Lietuvos Respublikos vietos savivaldos įstatymo 7 straipsnio 18 punktu, Lietuvos Respublikos užimtumo įstatymo 17 straipsniu, 48 straipsnio 1 dalies 3 punktu ir 3 dalimi, Užimtumo didinimo programų rengimo ir jų finansavimo tvarkos aprašo, patvirtinto Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ 2 punktu.

Šio sprendimo projekto tikslas – patvirtinti Lazdijų rajono savivaldybės 2020 metų užimtumo didinimo programą (pridedama) ir įgalioti Lazdijų rajono savivaldybės administracijos direktorių Lazdijų rajono savivaldybės administracijos vardu pasirašyti su šia programa susijusius dokumentus.

Programoje numatomi tikslai, užimtumo būklės analizė, paslaugos ir priemonės, finansavimas ir finansavimo šaltiniai, įgyvendinimo priežiūra ir įvertinimas, bei viešinimas. Ja siekiama padėti Lietuvos Respublikos užimtumo įstatymo 48 straipsnio 2 dalyje numatytiems bedarbiams integruotis į darbo rinką, mažinti socialinę įtampą ir atskirtį tarp bendruomenės narių, ugdyti bedarbių socialinius, darbinius įgūdžius ir padidinti jų galimybes susirasti darbą, ugdyti motyvaciją tolimesnei darbo paieškai. Tuo pačiu didinti Lazdijų rajono savivaldybės gyventojų užimtumą, bei mažinti piniginės socialinės paramos gavėjų skaičių.

Rengiant Lazdijų rajono savivaldybės 2020 metų užimtumo didinimo programos projektą buvo planuota, kad pagal **1 priemonę „Suteikti 100 procentų subsidiją iš valstybės biudžeto lėšų darbdaviui**, **įdarbinusiam 2020 m. užimtumo didinimo programos dalyvį“** programoje dalyvaus 109 asmenys, o pagal 3 priemonę **„Didinti moksleivių ir studentų užimtumą“ – 21 moksleivis ar studentas.** Tačiau nuo 2020-01-01 padidėjus minimaliam valandiniam įkainiui ir planuojamas skirti Lazdijų rajono savivaldybei valstybės biudžeto bei savivaldybės biudžeto lėšas, galėsime įdarbinti 102 asmenis pagal 1 priemonę ir 18 moksleivių ir/ar studentų pagal 3 priemonę.

Lazdijų rajono savivaldybės 2020 metų užimtumo didinimo programą planuojama įgyvendinti nuo 2020 m. balandžio 1 d. iki 2020 m. gruodžio 15 d.

Pagal 1 priemonę **„Suteikti 100 procentų subsidiją iš valstybės biudžeto lėšų darbdaviui**, **įdarbinusiam 2020 m. užimtumo didinimo programos dalyvį“** planuojama, kad bus įdarbinti ne mažiau kaip 102 programos dalyviai, kurie atitinka tikslinę grupę. 1 asmuo galėtų dirbti 2 mėn. (42 darbo dienas su galimybe pratęsti iki 6 mėn. – 126 darbo dienas).

Pagal 2priemonę **„Įgyvendinti Užimtumo didinimo programos, skirtos užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modelį“** planuojama suteikti apie 70 nedirbančių ir socialinę paramą gaunančių asmenų užimtumo skatinimo ir motyvavimo paslaugų, iš kurių planuojamas tvarus neterminuotas įdarbinimas apie 30 proc. paslaugas gavusių asmenų.

Pagal 3priemonę **„Didinti moksleivių ir studentų užimtumą. Suteikti 100 procentų subsidiją iš savivaldybės biudžeto lėšų darbdaviui, įdarbinusiam 2020 m. užimtumo programos dalyvį“**  planuojama įdarbinti 18 moksleivių ir studentų laikotarpiui iki 2 mėn.

|  |
| --- |
| ***Kaip šiuo metu yra sprendžiamo projekte aptarti klausimai* –** siekiant įgyvendinti šią programą, kurios 2 priemonė yra užimtumo skatinimo ir motyvavimo paslaugų nedirbantiems ir socialinę paramą gaunantiems asmenims modelio įgyvendinimas, reikalinga paskirti nedirbančių asmenų atvejo vadybininką. |
| ***Kokių pozityvių rezultatų laukiama –*** įregistruoti bedarbiai, kurie atitiks Programoje numatytas tikslines grupes, turės galimybę užsidirbti lėšų pragyvenimui, atnaujins darbinius įgūdžius pagal turimą profesiją ar kvalifikaciją, įgys motyvaciją tolimesnei darbo paieškai, nedirbantys ir socialinę paramą gaunantys asmenys gaus užimtumo skatinimo ir motyvavimo paslaugas, kurių pagalba taps naujais darbo rinkos dalyviais.  ***Galimos neigiamos pasekmės priėmus projektą –*** priėmus šį Lazdijų rajono savivaldybės sprendimo projektą, neigiamų pasekmių nenumatoma.  ***Lėšų poreikis sprendimo įgyvendinimui –*** programa finansuojama iš Lietuvos Respublikos valstybės biudžeto specialių tikslinių dotacijų savivaldybių biudžetams lėšų, skirtų Vietos savivaldos įstatymo 7 straipsnio 18 punkte numatytai valstybinei (valstybės perduotai savivaldybėms) funkcijai įgyvendinti. Gauta 230,9 tūkst. eurų, iš kurių 146,9 tūkst. eurų skirti 1 priemonės įgyvendinimui, 84 tūkst. eurų 2 priemonės įgyvendinimui, 3 priemonės įgyvendinimui iš Lazdijų rajono savivaldybės biudžeto lėšų planuojama skirti 25 tūkst. eurų.  ***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą –*** parengtas sprendimo projektas neprieštarauja galiojantiems teisės aktams.  Savivaldybės tarybai patvirtinus 2020 metų Užimtumo didinimo programą, savivaldybės administracijos direktoriaus įsakymu sudaryta komisija atrinks darbdavius, kurie pageidaus vykdyti Lazdijų rajono savivaldybės užimtumo didinimo programoje numatytus darbus. Su atrinktais darbdaviais bus sudaromos Laikinųjų darbų organizavimo ir finansavimo sutartys.  ***Rengiant projektą gauti specialistų vertinimai ir išvados –*** dėl sprendimo projekto pastabų ir pasiūlymų negauta. |

Sprendimo projektą parengė Lazdijų rajono savivaldybės administracijos Socialinės paramos ir sveikatos skyriaus vedėja Rima Šukienė ir Lazdijų rajono savivaldybės administracijos Socialinės paramos ir sveikatos skyriaus vyriausioji specialistė Violeta Strankauskienė.

##### Vedėja Rima Šukienė